text: Nyd det smukke vintervejr - i morgen er det igen  tøvejr og diset
  16 januar 2017 kl. 07.44
  Mandag bliver en flot dag med masser af sol over hele landet. Men allerede tirsdag skifter vejret, siger DMI.
  Det er med at komme ud og nyde solen mandag, for allerede tirsdag afløser skyer og dis det flotte vejr.
  Det siger vagthavende meteorolog ved Danmarks Meteorologiske Institut (DMI) Trine Pedersen tidligt mandag morgen til Ritzau.
  - Det bliver den sidste rigtigt flotte vinterdag i denne omgang, for allerede natten til tirsdag kommer skyerne, siger hun.
  - Vi starter ud med en rigtig kold mandag morgen med frostgrader i hele landet. I Midtjylland er vi helt nede på 10-13 graders frost - og ellers tre-fem graders frost de fleste andre steder, siger Trine Pedersen.
  Op af dagen stiger temperaturen, og ved middagstid vil den være oppe på omkring frysepunktet. Samtidig bliver det solrigt, ligesom at vinden vil være svag.
  Men allerede natten til tirsdag kryber skyerne ind over landet vestfra. Og det vil være tendensen ugen ud, vurderer Trine Pedersen.
  - Vi vil få skyet og diset vejr, siger hun.
  Til gengæld holder skyerne på varmen, hvilket betyder, at temperaturen vil holde sig over frysepunktet døgnet rundt resten af ugen.
  Dermed behøver ingen bilister at bekymre sig om at skulle ud og skrabe is af bilruderne om morgenen.
  
  